
ЦЕНТАР ЗА ОБРАЗОВАЊЕ И РАЗВОЈ
„МИОНИЦА“
Извештај – прва тачка дневног реда Савета округа: Стручно усавршавање локалних службеника на нивоу Колубарског округa.
У оквиру ове тачке известилац је била координатор активности у Центру за образовање и развој „Мионица“ К. Чарапић.
Госпођа Чарапић је истакла да је стручно усавршавање локалних службеника  предвиђено Стратегијом стручног усавршавања запослених у ЈЛС (Сл. Гласник РС, бр. 27/2015), Законом о државним службеницима и Законом о локалним самоуправама.
Потребе за стручним усавршавањем државних службеника су евидентне и о томе посебно говоре налази „Анализе о процени потреба за обуком запослених у локалној самоуправи“ који су  представљени 10. марта 2017. године у Клубу посланика у Београду у оквиру заједничког пројекта Европске уније, Савета Европе, Министарства државне управе и локалне самоуправе и Сталне конференције градова и општина „Управљање људским ресурсима у локалној самоуправи“.
Анализа потреба за обуком запослених у локалној самоуправи показала је да постоје две групе идентификованих потреба:
1. опште потребе које се односе на системске изазове као што су лидерске вештине, модерне технике управљања људским ресурсима, управљање учинком, управљање пројектима, локални економски развој и  
2. хитне потребе које се односе на управни поступак, ревизију, управљање јавном имовином, управљање отпадним водама и чврстим отпадом, електронску управу, управљање финансијама, јавне набавке и поступак тендера, итд.
Као један од основних закључака у овој анализи истакнуто је да је за постизање жељених резултата потребно осигурати посебне програме стручног усавршавања за руководство на највишем нивоу и посебне програме за запослене на основу идентификованих потреба у складу системском самопроценом.
Руководећи се овом анализом и њеним закључцима, општина Мионица је преузела иницијативу и започела са реализацијом стручног усавршавања својих службеника преко Центра за образовање и развој „Мионица“, новоосноване институције за неформално образовање.
Ангажујући стручне и еминентне предаваче, најпре је направљена самопроцена о потребама локалних службеника за стручним усавршавањем, а потом је, у сарадњи са начелником општине и шефовима одељења, направљен план стручног усавршавања за 2017. годину.
Ову иницијативу је препознао начелник округа, господин Горан Миливојевић, који је дао предлог да Центар за образовање и развој „Мионица“ направи заједнички програм стручног усавршавања на нивоу Колубарског округа, који би допринео умрежавању и повећању сарадње између локалних самоуправа, а превасходно, смањењу трошкова за стручно усавршавање.  На састанку Савета је изнет предлог почетних заједничких обука који би садржао четири обуке: 
1. Процена за потребама СУ на нивоу ЛС
2. Закон о управном поступку
3. Пословни протокол и бонтон са основама организације догађаја
4. Вештине комуникације и решавање конфликата
[bookmark: _GoBack]У току дискусије после ове тачке, представници општина Колубарског округа су изјавили да подржавају процес стручног усавршавања, али да постоје два кључна проблема код примене: са једне стране, нису сигурни колики ће учинак имати обуке на запослене који су пред пензијом, а са друге стране изражавају бојазан да улагање у младе људе неће бити исплативо, јер они нису стално запослени. Након детаљнијег сагледавања материјала и консултација, биће донета коначна одлука о прихватању и примени овог предложеног програма.

